Kolimine tuleb ette võtta seoses valitsuse plaaniga kolida hulk riigipalgalisi ametikohti pealinnast välja – Erametsakeskus kolib Raplasse 25 ametikohta.
Raplasse tulevad praeguse seisuga üle kõik senised Erametsakeskuse töötajad, ainult ühele töötajale ei sobi uue kontori asupaik.
“Paljud hakkavad tööle käima Tallinnast, kuid ligemale pooled töötajatest ei ela niikuinii Tallinnas, vaid Tallinna lähipiirkonnas, aga ka kaugemal Harjumaal või ka näiteks Tartus,” tõdeb sihtasutuse juhatuse liige Jaanus Aun. Neil tuli varemgi tööle sõita.
Seda, et Erametsakeskus Raplasse ümber asudes metsaomanikule lähemale tuleks, otseselt väita ei saa, sest kõige rohkem metsaomanikke elab sihtasutuse juhatuse liikme Jaanus Auna andmetel Tallinnas või selle lähistel. “Mets asub mujal, aga elu on linnakeskne,” tõdeb ta.